সুধী সমাবেশ  নৈতিকতার উন্নয়ন ব্যতীত শুধুমাত্র আইন করে নারী নির্যাতন বন্ধ করা যাবে না  -মুহতারাম আমীরে জামাআত  বগুড়া ২ নভেম্বর মঙ্গলবার : অদ্য বিকাল ৩-টায় আহলেহাদীছ আন্দোলন বাংলাদেশ ও বাংলাদেশ আহলেহাদীছ যুবসংঘ বগুড়া যেলার উদ্যোগে শহরের টিটু মিলনায়তনে অনুষ্ঠিত সুধী সমাবেশে প্রদত্ত প্রধান অতিথির ভাষণে মুহতারাম আমীরে জামাআত প্রফেসর ডঃ মুহাম্মাদ আসাদুল্লাহ আল-গালিব উপরোক্ত কথা বলেন। তিনি বলেন, দেশে নারী নির্যাতন, ইভটিজিং ইত্যাদি বৃদ্ধির মূল কারণ নারীদের পর্দাহীনতা, নারী-পুরুষের অবাধ চলাফেরা, সহ-শিক্ষা প্রভৃতি। তিনি বলেন, অধুনা প্রচলিত ইভটিজিং সহ যেকোন ধরনের নারী নির্যাতন বন্ধে ইসলামের চিরন্তন বিধান হিজাব বা পর্দার কোন বিকল্প নেই। পর্দানশীন নারীরাই সমাজে সর্বাধিক নিরাপদ। অথচ দুঃখজনক যে, পাশ্চাত্যের ন্যায় আমাদের দেশেও হিজাবের বিরুদ্ধে আইন করা হয়। তিনি বলেন, একদিকে হিজাবের বিরুদ্ধে আইন করবেন, অপরদিকে ইভটিজিং বন্ধের জন্য আইন করবেন, এই স্ববিরোধী আইন করে কোন লাভ হবে না। বরং গোড়ায় ঔষধ দিন। আল্লাহর বিধানের কাছে আত্মসমর্পণ করুন। মাদক ও সন্ত্রাস মুক্ত সমাজ গড়ুন। আপনা থেকেই নারী নির্যাতন বন্ধ হয়ে যাবে ইনশাআল্লাহ। তিনি সরকারীভাবে মদের লাইসেন্স প্রদানের তীব্র নিন্দা ও ধিক্কার জানান এবং অবিলম্বে মদ ব্যবসায়ীদের লাইসেন্স বাতিল করে রাষ্ট্রীয়ভাবে সকলপ্রকার মদ নিষিদ্ধ করার জন্য সরকারের প্রতি আহবান জানান।  যেলা আন্দোলন-এর সভাপতি মুহাম্মাদ আব্দুর রহীমের সভাপতিত্বে অনুষ্ঠিত উক্ত সমাবেশে বিশেষ অতিথি হিসাবে উপস্থিত ছিলেন মাসিক আত-তাহরীক সম্পাদক ও আন্দোলন-এর কেন্দ্রীয় প্রচার ও প্রশিক্ষণ সম্পাদক ড. মুহাম্মাদ সাখাওয়াত হোসাইন। অন্যান্যের মধ্যে বক্তব্য রাখেন, আল-মারকাযুল ইসলামী আস-সালাফী, নওদাপাড়া, রাজশাহীর ভারপ্রাপ্ত অধ্যক্ষ মাওলানা আব্দুর রায্যাক বিন ইউসুফ, যেলা যুবসংঘ-এর সভাপতি মুহাম্মাদ তাওহীদুল ইসলাম, আল-মারকাযুল ইসলামী আস-সালাফী, নওদাপাড়া,  রাজশাহীর শিক্ষক শামসুল আলম প্রমুখ। উল্লেখ্য যে, মুহতারাম আমীরে জামাআতের বক্তব্যের পূর্বে স্থানীয় মেন্দীপুর মাদরাসা সোনামণি সংগঠনের উদ্যোগে মাদকতার বিরুদ্ধে একটি মঞ্চনাট্য পরিবেশন করা হয়।